Helsingin kaupungin palveluksessa olleen siivoojan epäillään varastaneen työnantajaltaan kaksi SIM-korttia ja soittaneen niillä yli 30 000 euron puhelut Afrikkaan.

Siivoojan epäillään varastaneen työnantajaltaan kaksi SIM-korttia ja pitäneen niiden kautta tiivistä yhteyttä Nigeriaan (kuvituskuva). MOSTPHOTOS/PEKKA LASSILA/KL

Rikosepäilyt heräsivät yrityksen sisäisessä tarkastuksessa, kun kahden puhelinliittymän poikkeuksellisen suuret laskut kiinnittivät tarkastajien huomion.

Iltalehden tietojen mukaan kyseessä on Helsingin kaupungin omistama palveluyhtiö, jonka kahdesta matkapuhelinliittymästä oli runsaan kahden kuukauden aikana soitettu puheluja runsaan 30 000 euron edestä. Puhelut oli soitettu Nigeriaan Länsi-Afrikkaan

Asiasta tehtiin tutkintapyyntö poliisille.

Epäilyt siivoojaan

Rikoskomisario Pekka Seppälä ei halua ottaa kantaa kyseiseen yritykseen, mutta myöntää poliisin tutkineen kevään ja alkukesän aikana " Helsingin suurimpiin työnantajiin " kuuluvaan yritykseen kohdistunutta varkautta ja törkeää luvatonta käyttöä.

Seppälä kertoo, että tutkinnan aikana poliisi teki yhteistyötä kyseisen yrityksen kanssa profiloidakseen isot puhelinlaskut aiheuttaneen henkilön.

- Saimme heiltä työntekijöiden työvuorolistoja. Tutkinnan aikana käytettiin myös pakkokeinoja, kuten televalvontaa sekä laite- ja kotietsintöjä, Seppälä kertoo.

Lopulta epäilyt kohdistuivat yrityksen alihankkijan palkkalistoilla olleeseen siivoojaan. Epäilty mies on oleskellut Suomessa pari vuotta.

Kymmeniä kännyköitä

Epäillyn hallusta löytyi kymmeniä matkapuhelimia, joissa hänen epäillään käyttäneen kaupungilta varastamiaan kahta SIM-korttia. Puhelimista ja teletiedoista selvisi, että Nigeriaan suuntautuneita ja sieltä epäillyn puhelimiin tulleita soittoja oli yhteensä liki 2400 kappaletta.

Puhelut oli soitettu 10. tammikuuta - 19. maaliskuuta välisenä aikana. Laskua oli niistä ehtinyt kertyä yhteensä noin 31 000 euroa.

Vuonna 1983 syntynyt epäilty oli tutkinnan aikaa hetken kiinniotettuna. Poliisin mukaan hän ei ole kuulusteluissa myöntänyt soitoista muita kuin yhden omakseen.

Esitutkinnassa ei ole ilmennyt, että kyse olisi ollut soitoista mihinkään maksulinjoille. Siivoojan epäillään soitelleen lähinnä kavereilleen ja tutuilleen. Mies ei enää ole työsuhteessa kyseiseen palveluyritykseen.

- Tutkinta on loppulausuntoja vaille valmis. Juttu lähtee syyttäjälle loppukesästä, rikoskomisario Pekka Seppälä arvelee.